Pennsilvania (geologi)

Pennsilvania (juga dikenali sebagai Karbon Atas atau Karbon Akhir) ialah nama untuk subtempoh/subsistem yang termuda di bawah Tempoh Karbon pada skala masa geologi ICS. Ia berlangsung dari kira-kira 323.2 juta tahun dahulu sehingga ke 298.9 juta tahun dahulu. Seperti kebanyakan unit geokronologi yang lain, lapisan dasar batu yang mentakrifkan subtempoh Pennsilvania dapat dikenal pasti dengan baik, tetapi tarikh tepat permulaan dan akhir tidak pasti dalam beberapa ratus ribu tahun. Subtempoh Pennsilvania dinamakan sempena negeri Pennsylvania di AS, yang merupakan tempat tersebarnya lapisan dasar pengeluar arang pada subtempoh itu.

Pembahagian antara subtempoh Pennsilvania dan subtempoh Mississippi berasal dari stratigrafi Amerika Utara. Di Amerika Utara yang merupakan kawasan dengan lapisan dasar Karbon awal yang kebanyakannya merupakan batu kapur marin, subtempoh Pennsilvania pada masa lalu dianggap bertaraf tempoh geologi sepenuhnya antara subtempoh Mississippi dan tempoh Perm. Di bahagian Eropah, subtempoh Mississippi dan subtempoh Pennsilvania merupakan satu jujukan yang lebih kurang berterusan bagi mendapan benua tanah rendah, dan dikumpulkan bersama di bawah Tempoh Karbon. Skala masa geologi ICS yang digunakan di peringkat antarabangsa pada masa kini menarafkan Mississippi dan Pennsilvania sebagai "subtempoh" di bawah tempoh Karbon.

 Kehidupan 

 Kulat 
Semua kelas kulat moden telah ditemui dalam batuan subtempoh Pennsilvania.Blackwell, Meredith, Vilgalys, Rytas, James, Timothy Y., and Taylor, John W. Fungi. 

 Invertebrata 
Bentuk utama kehidupan pada masa ini ialah artropoda. Disebabkan oleh tahap oksigen yang tinggi, artropoda pada ketika itu jauh lebih besar daripada yang moden. Arthropleura yakni spesies saudara gonggok gergasi pada ketika itu merupakan pemandangan biasa dan pepatung gergasi Meganeura terbang di langit.

 Vertebrata 
Spesies amfibia mempelbagai dan biasa ditemui; ada yang panjang beberapa meter sepanjang orang dewasa. Keruntuhan ekologi hutan hujan pada pertengahan subtempoh Pennsilvania (antara peringkat Moskovian dan peringkat Kasimovian) menghilangkan banyak spesies amfibia yang tidak dapat bertahan dalam keadaan yang lebih sejuk dan kering. Spesies amniot pula berkembang pesat kerana penyesuaian utama tertentu. Salah satu inovasi evolusi terbesar pada tempoh Karbon adalah pada telur amniot, yang membenarkan penerokaan lanjutan di daratan oleh spesies tetrapoda tertentu. Spesies terlibat termasuklah reptilia sauropsida terawal (Hylonomus), dan pelikosaur sinapsida terawal (Archaeothyris). Haiwan kecil seperti cicak cepat membiak banyak keturunan. Haiwan amniot mengalami percambahan evolusi yang besar sebagai tindak balas terhadap iklim yang lebih kering selepas keruntuhan hutan hujan.

Atas sebab tertentu, pelikosaur dapat mencapai saiz yang lebih besar sebelum reptilia dapat, dan gaya ini berterusan sehingga akhir tempoh Perm, apabila keturunan sinodonta mereka menjadi lebih kecil dan nokturnal, apabila arkosaur reptilia mengambil alih, walaupun disinodonta akan kekal sebagai fauna gergasi sehingga mereka mengalami kepupusan pada penghujung tempoh Trias. Kebanyakan tetrapoda sebelum keruntuhan hutan hujan kekal lebih kecil, mungkin disebabkan oleh tanah yang diduduki oleh gonggong raksasa, kala jengking, dan serangga terbang. Selepas hutan hujan runtuh, artropoda gergasi hilang, membolehkan tetrapoda amniot mencapai saiz yang lebih besar.

 Subbahagian 
Subtempoh Pennsilvania telah dibahagikan dengan pelbagai cara. Skala masa antarabangsa ICS mengikut pembahagian Rusia kepada empat peringkat: Cohen et al. 2013

 Basykirian (tertua)
 Moskovian
 Kasimovian
 Gzhelian (termuda)

Di Amerika Utara pula subtempoh Pennsilvania dibahagikan kepada lima peringkat, tetapi tidak sama dengan yang versi Rusia punya, dengan tambahan nama siri Appalakian (yang lebih lama) seperti berikut:

 Peringkat Morrowan, berpadanan dengan bahagian tengah dan bawah Kumpulan Pottsville (tertua)
 Peringkat Atokan, berpadanan dengan bahagian atas kumpulan Pottsville
 Peringkat Desmoinesian, berpadanan dengan Kumpulan Allegheny
 Peringkat Missourian, berpadanan dengan Kumpulan Conemaugh
 Peringkat Virgilian, berpadanan dengan Kumpulan Monongahela (termuda)

Dalam subbahagian Eropah, zaman Karbon dibahagikan kepada dua epok: Dinantian (awal) dan Silesian (lewat). Silesian bermula lebih awal daripada Pennsilvania dan dibahagikan kepada tiga zaman: 

 Namurian (berpadanan dengan Serpukhovian dan Bashkirian awal)
 Westphalian (berpadanan dengan Bashkirian akhir, Moskovian dan Kasimovian)
 Stephanian (berpadanan dengan Gzelian).

 Rujukan 

 Pautan luar 

 The Late Carboniferous a Time of Great Coal Swamps, Paleomap project. World map from this time period.
 The Carboniferous – 354 to 290 Million Years Ago, University of California Museum of Paleontology. Information on stratigraphies, localities, tectonics, and life.
 The Pennsylvanian Epoch of the Carboniferous Period: 318 to 299 Mya, Paleos.com
 US Geological Survey comparison of time scales